Ylioppilastutkintolautakunta kannattaa lukiolaisten liiton ehdotusta.

Tämän kevään ylioppilaiden valmistuminen ei viivästyisi, vaikka juhlapäivää lykättäisiin. Inka Soveri

Suomen lukiolaisten liitto julkaisi tiistaina kannanoton kevään ylioppilasjuhliin liittyen.

Liitto sanojensa mukaan vaatii, että kevään ylioppilasjuhlapäivää ei peruta, vaan se siirrettäisiin kaikille yhteiseksi juhlapäiväksi alkusyksylle.

Juhlapäivän siirtäminen ei kuitenkaan viivästyttäisi virallista valmistumista. Lukiolaisten liiton tiedotteessa myös ehdotetaan, että Yle voisi lähettää kevään valmistujaispäivänä tv- ja somelähetyksen, jonka avulla ihmiset pääsisivät nostamaan maljaa etänä uusille ylioppilaille.

Koulut pysyvät hallituksen päätöksen myötä kiinni ainakin 13.5. asti.

– Tämän kevään abit ovat valmistumassa ylioppilaaksi valtavien paineiden alla kirjoituksien siirryttyä, korkeakoulujen opiskelijavalintojen uudistuessa ja koko tilanteen ollessa epävarma.

– Kevään ylioppilailla on yhtä lailla kuin aiempina vuosina oltava mahdollisuus jättää jäähyväiset koulutaipaleelleen ja lukioyhteisölleen yhteisessä juhlahetkessä, Suomen lukiolaisten liiton puheenjohtaja Adina Nivukoski sanoi kannanotossa.

"Ovat juhlansa ansainneet”

Liiton ehdotus sai kannatusta myös Ylioppilastutkintolautakunnasta. Pääsihteeri Tiina Tähkän mielestä eri vaihtoehtoja on mietittävä epävarman koronatilanteen vuoksi.

– Ylioppilaat ovat ehdottomasti juhlansa ansainneet yhdessä perheidensä ja läheistensä kanssa. He ovat tehneet erinomaista työtä poikkeuksellisissa olosuhteissa, ja on selvää, että he haluavat juhlistaa valmistumista, Tähkä kertoi Iltalehdelle.

Hän painottaa vuoropuhelun merkitystä eri tahojen välillä.

– Taustakeskusteluja on käyty jo moneen suuntaan. Pitää myös muistaa, että tämä on paikallinen päätös, joten eri lukioilla on pohdittavaa. Yhteinen juhlapäivä kyllä helpottaisi, Tähkä totesi.

Iltalehti kysyi myös Opetushallituksen kantaa Suomen lukiolaisten liiton ehdotukseen. Opetushallitus ei kuitenkaan halunnut kommentoida sitä vielä tässä vaiheessa.